Heimsmeistaramótið í frjálsum íþróttum stendur nú yfir í Eugene í Oregon-ríki Bandaríkjanna. Jamaíkukonan Shericka Jackson var hársbreidd frá því að slá heimsmet þegar hún tryggði sér gullið í 200 metra hlaupi í nótt.
Það var mikil spenna í 200 metra hlaupi kvenna en þrjár Jamaíkakonur, sem höfðu raðað sér í efstu þrjú sætin í 100 metra hlaupinu, þóttu sigurstranglegar. Elein Thompson-Herah er ríkjandi Ólympíumeistari í bæði 100 metra og 200 metra hlaupi en hefur ekki verið jafn sannfærandi og hinar tvær á tímabilinu. Keppnin um gullið átti eftir að verða á milli Shelly-Ann Fraser-Pryce, sem vann gullið í 100 metra hlaupinu í vikunni, og Shericku Jackson, sem á besta tíma ársins í greininni.
Jackson hljóp á 21,45 sekúndum og tryggði sér gullið á besta tíma ársins. Þetta var sömuleiðis meistaramótsmet og aðeins
11/100 frá heimsmetinu og þar af leiðandi næst besti tími sögunnar. Önnur varð Fraser-Pryce á 21,81 sekúndum og Dina Asher-Smith frá Bretlandi fékk brons.
Í 200 metra hlaupi karla tryggði Bandaríkjamaðurinn Noah Lyles sér gullið þegar hann hljóp á þriðja besta tíma sögunnar á 19,31 sekúndu. Landar hans Kenny Bednarek og Erriyon Knighton tóku silfur og brons. RÚV sýnir áfram frá HM í frjálsum í nótt en útsending hefst á miðnætti.
Átta liða úrslit EM kvenna í fótbolta halda áfram í dag þegar Svíþjóð mætir Belgíu. Leikurinn hefst klukkan sjö en upphitun hefst í EM stofunni 25 mínútum fyrr á RÚV. Liðið sem vinnur mætir Englandi í undanúrslitum.
HM í frjálsum íþróttum hélt áfram í nótt. Shericka Jackson hljóp á næst besta tíma sögunnar í 200 metra hlaupi þegar hún sótti gull og setti meistaramótsmet.